LV Eiropas Savienības Oficiālais Vēstnesis L 112/29

KOMISIJAS LĒMUMS

(2008. gada 21. aprīlis),

ar ko atkāpjas no dažiem noteikumiem Lēmumā 2006/923/EK par Kopienas 2006. un 2007. gada finansiālo ieguldījumu, lai segtu Portugālei radušos izdevumus, apkarojot Bursaphelenchus xylophilus (Steiner et Buhrer) Nickle et al. (priežu koksnes nematodi)

(izziņots ar dokumenta numuru K(2008) 1444)

(Autentisks ir tikai teksts portugāļu valodā)

(2008/327/EK)

EIROPAS KOPIENU KOMISIJA,

ņemot vērā Eiropas Kopienas dibināšanas līgumu,

ņemot vērā Padomes 2000. gada 8. maija Direktīvu 2000/29/EK par aizsardzības pasākumiem pret tādu organismu ievešanu, kas kaitīgi augiem vai augu produktiem, un pret to izplatību Kopienā (1) un jo īpaši tās 23. panta 6. punktu,

tā kā:

(1) Ar Komisijas Lēmumu 2006/923/EK (2) apstiprināja Kopienas 2006. un 2007. gada finansiālo ieguldījumu, lai segtu izdevumus par Portugāles sākto pasākumu programmu, kuras mērķis ir kontrolēt Bursaphelenchus xylophilus (Steiner et Buhrer) Nickle et al. (priežu koksnes nematodes) izplatību uz citām dalībvalstīm. Pasākumi paredzēja izveidot robežjoslu, kurā nav neviena priežu koksnes nematodes pārnēsātāja skarta koka (turpmāk – “kailcirtes josla”).

(2) Pēc Lēmuma 2006/923/EK pieņemšanas Portugālē bijuši vairāki nelabvēlīgi ārkārtas apstākļi, kas kavēja pasākumu īstenošanu. Portugāle 2007. gada 28. septembra vēstulē paskaidroja šos apstākļus Komisijai. Konkrēti, sākotnējā programmā bija aprēķināts, ka jānocērt 700 000 priežu, taču tagad jānocērt pavisam 980 000 koku. Turklāt jālikvidē arī 3 700 000 jauno priežu. Portugāles iestādes starpību koku skaitā skaidroja ar to, ka tolaik vienīgie pieejamie dati – 1995. gada valsts dati par meža inventarizāciju – izrādījās novecojuši un tajos nebija ņemti vērā jaunie koki, atsevišķi koki un jauktas mežaudzes, kurās pārsvarā ir lapu koki.

(3) Neatkarīgi no nelabvēlīgajiem apstākļiem Komisija komandējumos Portugālē ir pārbaudījusi, ka Portugāles iestādes ir spējušas pienācīgi īstenot Lēmuma 2006/923/EK 1. pantā noteiktos mērķus. Kavējumu virkne nenovēršami traucēja Portugāles iestādēm pilnībā sasniegt iecerētos rezultātus stingrajā termiņā, kas pasākumu pabeigšanai noteikts lēmumā. Tomēr kavējumi nebija tādi, kas traucētu pilnībā efektīvi izmantot pasākumus, un, pateicoties laika apstākļiem Portugālē 2007. gada pavasarī, kas nebija labvēlīgi priežu koksnes nematodes pārnēsātāju pārlidojumiem, nepalielinājās fitosanitārais risks.

(4) Lēmumā 2006/923/EK noteica sodu, proporcionāli augoši samazinot Kopienas finansiālo ieguldījumu, ja pasākumus neīsteno vai īsteno ar kavēšanos. Šāda samazinājuma un sankciju piemērošana nebūtu samērīga, ņemot vērā ārkārtas apstākļus.

(5) Portugālei jāiesniedz dokumentācija, kas ļautu Komisijai secināt, ka ir ievēroti Lēmumā 2006/923/EK noteiktie nosacījumi par Kopienas finansiālā ieguldījuma starpības maksājumu. Jāpagarina termiņš attiecīgās dokumentācijas iesniegšanai, jo ārkārtas apstākļi Portugālē ir kavējuši arī Portugāles maksājumus privātajiem uzņēmumiem, kuri izveidojuši kailcirtes joslu.

(6) Šajā lēmumā paredzētie pasākumi ir saskaņā ar Augu veselības pastāvīgās komitejas atzinumu,

IR PIEŅĒMUSI ŠO LĒMUMU.

1. pants

1. Atkāpjoties no Lēmuma 2006/923/EK 4. panta, minētā lēmuma 2. pantā noteikto Kopienas finansiālā ieguldījuma starpību izmaksā, kad ir izpildīti šādi nosacījumi:

a) Portugāle pienācīgi un ievērojot Lēmuma 2006/923/EK 1. pantā minētos mērķus ir īstenojusi pasākumus, kas vajadzīgi, lai izveidotu joslu, kurā nav sastopami priežu koksnes nematodes pārnēsātāja skarti koki;

b) Portugāle ir iesniegusi Komisijai finanšu ziņojumu, iekļaujot reģistrētos rēķinus un kvītis, un galīgo tehnisko ziņojumu, kas paredzēts Lēmuma 2006/923/EK 5. pantā.

2. Lēmuma 2006/923/EK 7. pantu nepiemēro, ja Komisiju apmierina Portugāles iesniegtie pamatojošie dokumenti par to, ka kavējumi pasākumu īstenošanā nav ietekmējuši pasākumu efektivitāti.

2. pants

Lēmums ir adresēts Portugāles Republikai.

Briselē, 2008. gada 21. aprīlī Komisijas vārdā — Komisijas locekle Androulla VASSILIOU

(1) OV L 169, 10.7.2000., 1. lpp. Direktīvā jaunākie grozījumi izdarīti ar Komisijas Direktīvu 2007/41/EK (OV L 169, 29.6.2007., 51. lpp.).

(2) OV L 354, 14.12.2006., 42. lpp.